  Анжелика Тихонова корреспондент Удмуртиысь гурт возёсъя но сиён-юонъя министр Ольга Абрамова Дэри ёросысь «Италмас» лицей-интернатысь агроклассэ гожтӥськем пиналъёслы нырысетӥ урок ортчытӥз. Со сярысь министерстволэн пресс-службаез ивортэ. Нылпиос министрен ӵош пӧртэм юанъёслы валэктонъёс утчазы: мар со гурт удыс, кыӵе со луыны кулэ, кызьы со экологи вылын шӧдӥське но мукет. Соосты паймытӥз, шаерысьтымы вань музъем пӧлысь 500 сюрс пала гектарез гинэ кизиське, нош вылӥ ӟечлыко урожай сётӥсь музъемъёс пӧлысь уноез Воронеж улосвылын луо шуыса. Министр Ольга Абрамова пусйиз, урокъёсын лекциос лыдӟем интые, пиналъёсты, ваньзэ ас синмынызы адӟыны мед быгатозы шуыса,  предприятиосы, лабораториосы тросгес потталозы. Али нылпиослэсь гурт удысэн тунсыкъяськонзэс бугыртоно. Ваньзэ лэсьтоно, соос гуртэ мед кылёзы шуыса. Гурт предприятиосын тыршисьёслэн шоро-куспо арлыдзы туннэ 47-49 арес. Соосты воштӥсьёс дасяно Ольга Абрамова, Удмуртиысь гурт возёсъя но сиён-юонъя министрВатсаны кулэ, лицейысь агроклассэ сюрон понна пиналъёс вожмаськизы. Куд-огезлэн анай-атайёссы пумит ке но вал, нылпиос асьсэос отчы гожтӥськизы. Туннэ нуналлы классын 21 пинал лыдъяське. Солэсь трос басьтэмзы уг луы, уго практика ужез нуыны гурт возёсъёсы, заводъёсы потаны автобус 20 адямилы гинэ чакламын. Нош элькунъя верано ке, шаерамы агроклассъёсы 92 пинал гожтӥськемын. Соосты дышетыны программа дасякузы, Белоруссилэсь, Белогород но Липецк улосвылъёслэсь опытсэс лыдэ басьтӥзы. Со программаосты улосвылмылы тупамон каризы. Агроклассэ сюрыны мылкыд карисьёс нуналысь нуналэ тросгес луо. Но Ольга Абрамова верамъя, али программаез эскероно, ар возьматоз, кытӥзэ тупатоно, собере классъёсты паськытатыны луоз. Тегъёс: Дышетон Удмуртия гуртвозёс пиналъёс гуртвозёсъяминистерство ОльгаАбрамова  